Ekspedeerimine

Ekspedeerimine (inglise freight forwarding) on äritegevuse valdkond transpordis ja logistikas, kus juriidiline või füüsiline isik tegutseb enda nimel ja kliendi arvel, võttes endale vastutuse kaupade ühest kohast teise toimetamise eest koos kõikide ettevalmistavate, terminali- ja muude transpordioperatsioonidega ning nendega seotud, kaupade edasitoimetamise käigus vajalikuks osutavate teenustega. Termin "ekspedeerija" tuleneb itaaliakeelsest sõnast speditore, mis tähendab isikut, kes hoolitseb selle eest, et vajalikud veod saaksid tehtud.

Ekspedeerija organiseerib kaubasaadetis(t)e kohaletoimetamise – leiab vajaliku(d) vedaja(d), kellega sõlmib enda või kliendi nimel veolepingu, annab vedaja(te) või omal nimel välja transpordidokumendi(d), korraldab tollitoimingud, vormistab dokumente, kasseerib vajadusel ostjalt kauba maksumuse ja korraldab kliendi soovil veose kindlustamise. 

Ekspedeerimisettevõte (ekspedeerija) (inglise freight forwarder FWR) on organisatsioon, kes osutab vahendajana logistikateenuseid saatja ja vedaja vahel tüüpiliselt rahvusvaheliste saadetiste edasitoimetamisel. Ekspedeerijad tegutsevad enamasti LTL ja LCL saadetistega, osutades klientidele lisaks põhiveoteenusele ka kokkuveo, jaotusveo, terminali- ja laoteenuseid, konsolideerimise, sorteerimise teenuseid, tolliagendi, dokumentide vormistamise jms teenuseid. Ekspedeerimisettevõtted ei oma üldjuhul transpordivahendeid, küll aga omavad veoühikuid (poolhaagised, haagised, vahetuskered jms).

 Ülevaade ekspedeerija tegevustest 
Ekspedeerimine kui valdkond on viimaste aastakümnete jooksul palju muutunud. Tänapäeval hõlmab ekspedeerimisettevõtete töö logistikateenuseid, mis veel pool sajandit tagasi olid tundmatud. Kui varem oli ekspedeerijate tegevus tollimiskeskne, siis nüüdisajal kujutab ekspedeerimisteenus endast integreeritud tervikut, kus ekspedeerija mängib olulist rolli veo- ja muude logistikateenuste tervikpaketis. Ekspedeerimisettevõtte töötaja tööülesannete spekter ületab ekspedeerija traditsiooniliselt välja kujunenud töövaldkonda, mistõttu hakkab see üha enam sarnanema logistiku tööga. Ekspedeerija on muutunud vedude ja tollimise korraldajast materjalivoogude haldajaks.

Ekspedeerimise osatähtsus on kogu maailmas viimastel aastakümnetel oluliselt kasvanud. Ekspedeerimisfirmat kasutades on kliendil suhteliselt mugav hallata oma sisenevaid ja väljuvaid kaubavoogusid. Ekspedeerimisettevõte kasutab klientide teenindamiseks laia koostööpartnerite võrku ja omab spetsiifilist teavet allhankijate, vedajate ja muude ekspedeerijate võimalustest, hinna- ja veotariifidest. Tänu koostöövõrgus tegutsevate partnerite kaasamisele ja veonduse informatsiooni kasutamisele, saadetiste liikumise jälgimisele, terminali- ja laoteenuste osutamisele ning riskide võtmisele suudetakse pakkuda klientidele olulist lisaväärtust.

Ekspedeerijate vahendusel liigub ligikaudu 90% rahvusvahelise õhutranspordiga veetavatest kaupadest. Euroopa Liidu liikmesriikide vahel toimuvast rahvusvaheliste maanteevedude kogumahust tehakse 60–70% ekspedeerijate vahendusel. Kolm neljandikku Euroopa Liidu riikide ettevõtete meritsi veetavatest kaupadest liigub ekspedeerijate vahendusel.

Ekspedeerimisteenused ja nendega tihedalt seotud muud logistikateenused moodustavad üheskoos rahvusvahelise kaubanduse alustala. Ekspedeerimisettevõtted seisavad hea selle eest, et teelesaadetud kaubasaadetis jõuks saajale õigeaegselt, õiges kohas, kulusäästlikult ja kooskõlas saaja asukohamaa seaduste ja määrustega ning ekspedeerimislepingus määratud tingimustel.

Ekspedeerimisettevõtted hoolitsevad reeglina õigeaegse ja nõuetekohase tollivormistuse läbiviimise, käibe-, tolli- ja aktsiisimaksude tasumise eest. Traditsiooniliselt jäetakse ekspedeerija hooleks kaubasaadetise kindlustamine, samuti veoga seotud veo- ja kaubadokumentide koostamine ja vajadusel väljanõudmine vedajatelt ja muudelt osapooltelt veoahelas.

Ekspedeerimisteenus sisaldab kaubasaadetise veo, vahekäsitlemise ja ladustamisega seotud andmeedastust ekspedeerija, kauba saaja, kauba saatja ja eri riikides tegutsevate muude ekspedeerimisfirmade (koostööpartnerite, agentide) ning vedajate vahel. Niisamuti eeldab ekspedeerimine kliendi tarneahela mingi osa haldamist.

Ekspedeerimise teenus on üldjuhul tunduvalt universaalsem ja mitmekesisem vedajate poolt osutatavast teenusest. Kui vedaja peamine vastutus kliendi ees on täita veolubadus, ehk toimetada kaubad lähtepunktist sihtpunkti kokkulepitud ajaks ja vigastusteta, siis ekspedeerija on oma teenustega kliendile tunduvalt lähemal. Ekspedeerija tegeleb veose ja veoga seotud küsimustega enne veo alustamist, veo ajal ja pärast veo sooritamist. Ekspedeerija võtab endale kliendi ees üldjuhul kogu vastutuse veoprotsessi kliendi jaoks probleemideta kulgemise eest. Klient valib sageli vedaja asemel veo korraldajaks ekspedeerija, sest vaatamata (võimalikule) veidi kõrgemale hinnatasemele suudab see maandada kliendi jaoks paremini riske ja pakkuda täiendavate teenustega suuremat lisaväärtust.

Kui vedajad teostavad veo üldjuhul kasutades üht, vahel ka kaht transpordiliiki, siis ekspedeerijad on orienteeritud oma töös leidma klientidele alternatiivseid veolahendusi, kombineerides transpordiliike, veoviise ja veovahendeid. Kehtib reegel, et mida suurema ekspedeerimisfirmaga on tegemist, seda enam omatakse veopartnereid eri veosegmentides ja seda enam suudetakse pakkuda välja multimodaalsete, intermodaalsete ja kombineeritud vedude lahendusi.

Enamik suuri rahvusvahelisi ekspedeerimisfirmasid, kes on suutelised pakkuma klientidele lisaks põhiteenustele logistikateenuseid ladudes ja terminalides suurtes mahtudes, on positsioneerinud end ümber laia profiiliga integreeritud logistikateenuste osutajateks. Võib arvata, et arengud lähiaastatel lisavad suurte ekspedeerimisfirmade teenusepakettidesse veelgi uusi teenuseliike. Aja märk on ka ekspedeerimisfirmade arvu suurenemine, mis on toonud kaasa konkurentsi teravnemise.

Ekspedeerija võib kauba kohaletoimetamiseks teha valiku alternatiivsete transpordiliikide vahel, täites talle esitatud nõudeid veo ohutuse, kiiruse ja maksumuse osas. Täiskoormast väiksemate saadetiste puhul annab üldjuhul saadetiste grupeerimise/konsolideerimisega tegeleva ekspedeerija teenuste kasutamine kliendile märkimisväärset veokulude säästu. Ekspedeerijat pole õige pidada kõigest vahendajaks kauba saatjate ja vedajate vahel. Pigem on ta spetsialist, kes organiseerib veo ja kõik selle juurde kuuluvad logistikatoimingud. Osutatud teenuste eest saab ekspedeerija vahendustasu – tavaliselt teatud osa veo maksumusest, lisaks kindlaksmääratud tasud täiendavalt osutatud teenuste eest.

 Ekspedeerimisettevõtte funktsioonid ja toimingud 
Traditsiooniliselt on ekspedeerimisettevõtte põhiteenused järgmised:
 rahvusvaheliste vedude korraldamine või vahendamine;
 rahvusvaheliste vedudega seotud kokku- ja jaotusveod;
 tolliagenditeenused. 

Ekspedeerimisettevõtted võivad osutada klientidele järgmisi teenuseid:

 Transporditeenused (põhi- ja jaotusveod) vedaja või vahendaja vastutusega. Kauba transpordi otsene teostamine või selle organiseerimine.
 Tollivormistamise teenused. Kaupade deklareerimine kliendi eest tolliagendina
 Grupeerimis/konsolideerimisteenused. Täiskoormast (FTL, FCL) väiksemate kaubasaadetiste koondamine täiskoormaks.
 Kauba kokku- ja laialivedu. Kohalik vedu eksportöörilt ekspedeerija/vedaja terminali või lattu rahvusvahelise või riigisisese põhiveo teostamiseks ning pärast seda vedu (jaotusvedu) ekspedeerija/vedaja terminalist või laost kauba saajale.
 Terminaliteenused. Kauba peale- ja mahalaadimine, sorteerimine, konsolideerimine ja cross-docking.
 Ladustamisteenused, kaupade lühi- või pikaajaline hoiustamine.
 Veoste markeerimine. Vajaliku informatsiooni lisamine pakkeüksustele.
 Pakendamisteenused. Kaubasaatja kauba pakendamine veoks kas kaubasaatja juures või ekspedeerija terminalis/laos.
 Ekspordi-/impordidokumentide vormistamine (load, sertifikaadid jms).
 Kauba kontrollimine ostja soovil, täites ostja ülesandeid.
 Messide ja näituste eksponaatide ekspedeerimine. Näituste, väljapanekute jms ajutise väljaveo organiseerimine.
 Kulleriteenused. Kauba ja/või dokumentide võimalikult kiire kättetoimetamine kliendile.
 Projektvedude korraldamine. Ülegabariidiliste, raskekaaluliste jms eriotstarbeliste vedude planeerimine ja korraldamine.
 Treilerite ja konteinerite rendileandmine.
 Veosekindlustuse vormistamine kliendile.
 Konsultatsiooniteenused transpordi ja logistika valdkonnas. 

Ekspedeerija võib tegutseda eri rollides olenevalt sellest, milliste teenuste osutamise osas on kliendiga kokku lepitud. Ekspedeerija võib olla nii vedude vahendaja kui ka vedaja rollis. Olles vahendaja osas, vahendab ekspedeerija veoülesande veoettevõttele. Sel juhul piirdub tema vastutus sellega, et võimalike veokahjude tekkimisel koostab ta reklamatsiooni ja vahendab kliendi võimalikku kahjunõuet vedajale. Tegutsedes vedaja rollis võtab ekspedeerija endale vedaja vastutuse, kuigi vedude teostajaks on teine ettevõte. Võimalike kahjujuhtumite esinemisel määratletakse ekspedeerija vastutus rahvusvahelisi vedusid reguleerivate lepingutega. 

Rahvusvahelised veod

Ekspedeerimisfirmad pakuvad klientidele rahvusvahelisi vedusid kõike transpordiliike ja veoviise kasutades, mis on ettevõtte asukohas, transpordikoridoris või veomarsruudil saadaval. Korraldatakse vedusid maanteel, merel, siseveeteedel, õhus ja osaliselt ka raudteel. Üha enam tegutsetakse intermodaalvedude valdkonnas, korraldades konteinervedusid ja poolhaagiste, täishaagiste ning vahetusfurgoonide vedusid raudteel ja merel. Osa ekspedeerijatest pakub oma klientidele ka ekspress- ja kullervedusid ning mitut liiki projektvedusid. Vedusid tehakse nii „ukselt-uksele“ otsevedudena kui ka mitmete saadetiste koos transportimise ehk konsolideeritud vedudena, mille puhul saavutatakse arvestatavat kulusäästu. 

Kokku- ja jaotusveod

Ekspedeerimisfirmad teevad jaotus- ja kokkuvedusid kas oma transpordivahendite või allhankijaile kuuluvate veokitega. Võidakse kasutada ka vedajate veograafikuid ja võrgustikke. Ekspedeerijad sõlmivad tihti lepingud mitmete vedajatega, pakkumaks oma klientidele võimalust kasutada jaotus- ja kokkuveovõrku, mis katab kogu riigi territooriumi. Püütakse olla paindlik ja pakkuda klientidele soodsaid, terviklikke veolahendusi. 

Ekspedeerija teenistuses olevad lepingulised vedajad annavad tavaliselt oma veoressursi ekspedeerija käsutusse kilomeetri- ja tunnitariifi alusel kokkulepitud tasu eest, ekspedeerija aga määrab sõidumarsruudid, veograafikud ja otsib saadetised jne. Sageli sõlmivad ekspedeerijad allhankelepinguid mitme veoettevõtetega, pakkumaks klientidele võimalikult laia võrgustikku, soodsaid lahendusi ja paindlikku teenindust. 

Projektveod ja projektijuhtimine 

Suurtel ekspedeerimisettevõtetel on head eeldused osutada klientidele projektveo teenuseid. Projektvedu on suure projekti üks osa, enamasti eriveoprojekti lõppfaas. Sellele eelneb veoprojekti ettevalmistamine ja projekti juhtimine, milles on projektijuhiks enamasti ekspedeerimisfirma vastava pädevusega töötaja. Eriti oluliseks kujuneb ekspedeerija roll rahvusvaheliste projektvedude organiseerimisel ja teostamisel. 

Saadetiste konsolideerimine

Üha enam loovad ja hoiavad ekspedeerijad käigus teatud suundadel oma rahvusvahelisi veoahelaid, millega suudetakse pakkuda klientidele soodsaid veolahendusi. Paljude klientide kaubasaadetised kogutakse kindlaksmääratud päevadel ja kellaaegadel oma terminali, kus need laaditakse ühele või mitmele regulaarliinil sõitvale poolhaagisele või transporditakse terminalis koostatud lennuveo alused lennujaama kaubaterminali, kus need laaditakse väljuvale lennukile. Tänu suurtele veomahtudele saavad ekspedeerijad vedajatelt soodsad sisseostuhinnad. Sel viisil suudab ekspedeerimisfirma pakkuda klientidele soodsamaid lahendusi kui nad saaksid tellides vedusid otse vedajailt. Tihti pole kliendi poolt vaadatuna küsimus ka ainult ekspedeerija pakutavas hinnas. Veotasu suurusest on kaubasaatja jaoks sageli olulisem hoopiski asjaolu, et firma võtab enda hooleks kogu keeruka rahvusvahelise veo haldamise koos vastutusega selle sooritamise eest kokkulepitud tingimustel. 

Terminaliteenused

Kuna suurtel ekspedeerijatel on oma maanteetranspordi terminalid, osutavad need ka mitmesuguseid terminaliteenuseid. Tavaliselt toimub ekspedeerija terminalis põhivedudega saabunud saadetiste mahalaadimine ja sorteerimine ning cross-docking nende edasisuunamiseks jaotusveole või järgnevale põhiveole teisel veosuunal. Niisamuti võetakse terminalis vastu kokkuveosaadetisi, millest moodustatakse suuremaid, täiskoorma (FTL) saadetisi järgnevateks põhivedudeks. 

Laoteenused

Ekspedeerimisettevõtted osutavad klientidele mitmesuguseid laoteenuseid. Kliendil võib olla vajadus kauba pikaajalise ladustamise või ajutise jaotuslao järele. Laoteenust võidakse pakkuda ekspedeerija laos või tema allhankija laos veo lähte- ja sihtriigis ning kolmandates riikides. Ekspedeerija osutatavate laoteenuste mahud võivad kõikuda mõne kaubaaluse käsitsemisest kalendrikuus kümnete tuhandete kaubaaluse laadimise ja hoiustamiseni. Võidakse pidada kliendi eest tema jaotusladu kas pidevalt või hooajaliselt. Seejuures võib teenusepakkuja korraldada kliendi eest ka jaotusvedusid. Samas on võimalik lahendus, mille puhul peab ekspedeerija kliendi ladu, kuid jaotusveod korraldab kauba omanik ise. 

Üha enam kasutavad kliendid integreeritud teenuseid, mille puhul korraldab ekspedeerimisettevõte põhiveo, peab kliendi eest ladu ja hoolitseb ka jaotusvedude eest. Ekspedeerija võib ladustada kliendile kuuluvaid varusid ka allhankija laos. Üleilmselt tegutsevad, peaaegu kõikides suuremates riikides tütarfirmasid omavad kontsernid suudavad pakkuda klientidele ühesugust integreeritud täisteenust kõikides maades. Samas on võimalik kohandada kohapeal osutatavaid teenuseid, arvestamaks kultuurilisi erinevusi, logistikatoimingute teostamise eripära ja olemasolevaid ressursse. 

Väljastustellimuste vastuvõtt ja haldamine

Laoteenuste kõrval tegeldakse ka lao vastuvõtu- ja väljastustellimuste haldamise ja lao klienditeenindusega. Klientidele võidakse pakkuda hoiustamise ja kauba käsitsemise kõrval ka tellimuste käsitlemise/töötlemise teenust kas ekspedeerija elektroonilise andmesidevõrgu või interneti vahendusel. 

Laoväljastuste kiirendamiseks, vigade arvu vähendamiseks tellimuste väljastuseelsel käsitlemisel ja tellimuste sisestamise topelttöö vältimiseks liidestatakse ekspedeerimisfirma ja suurte klientide majandustarkvarade laoarvestuste ja tellimuste haldamise moodulid. Üha enam liidestatakse ekspedeerija ja selle laoteenuseid kasutavate püsiklientide infosüsteemid üle interneti või on-line süsteemis kasutades selleks pidevtoimivat sideliini. Pärast seda, kui kliendi töötaja on väljastustellimuse oma ettevõtte majandustarkvarasse sisestanud, ootab see teenusepakkuja laoarvestusprogrammis vabastamist. Nii toimides võib laoteenuse osutaja alustada tellimuse komplekteerimist praktiliselt kohe pärast kliendi poolt laoväljastuse tegemist. 

Laotoimingutega seotud lisaväärtusteenused

Ekspedeerijad käitlevad klientide kaupu tavaliselt kooskõlas nende antud juhistega. Üldlevinud laoteenuste (kaubasaadetiste vastuvõtmine, hoiustamine, väljastustellimuste komplekteerimine, pakendamine ja väljastamine) kõrval osutatakse ka kaupade sorteerimise, konsolideerimise ja cross-docking'u teenust ning mõningaid lisaväärtust suurendavaid teenuseid. Nendeks võivad olla müügipakendite ja -komplektide koostamine, toodete kvaliteedivastavuse kontroll, toodete märgistamine ja sildistamine, lõppkooste ja paigaldamine. 

Tavaliselt võtavad ekspedeerimisfirmad enda hooleks kaubasaadetise pakendamise kooskõlas kasutatava(te) transpordiliigiga(tega) või veoviisiga. Ekspedeerimisfirma töötajad võivad nõustada klienti saadetiste pakendamisvajaduste osas. Arvestades kasutatavat transpordiliiki või veoviisi soovitatakse kliendile sobivat pakendit. 

On tavaline, et ekspedeerimisfirma võtab enda peale veoks sobiva pakendi hankimise ja korraldab laos pakendamise kooskõlas veo nõuetega. Samuti jääb nende hooleks sobiva koormakinnituslahenduse kasutamine. See võib tähendada mitmesuguseid pakendamis- ja koormakinnituslahenduste väljatöötamist ning spetsiaalsete pakendite ja -kinnitusvahendite tellimist. 

Osa klientidest loobub varude haldamisest ja rutiinsest ostutegevusest ning isegi kauba omamisest. Kliendid ei pea otstarbekaks hoida oma ettevõtte käibevahendeid seotuna sisseostetud kaubaga ja soovivad kasutada selleks üha enam logistikapartneri finantsvahendeid. 

Tolliterminali ja tollilao toimingud

Ekspedeerija osutatav täisteenus võib sisaldada tolliterminali või -laoteenust, mille korral on lubatud maale tollimata kaupa käsitseda, säilitada ja väljastada kas tollituna või tollimata kujul. Kolmandatest riikidest saabunud veoste tarvis on ettevõttel tolliterminal või tolliladu, kus hoitakse saadetisi seni, kuni tollideklareerimine on tehtud. Tolliterminalides ja -ladudes ootavad transiitsaadetised ka edasisaatmist sihtriiki. Ekspedeerimisettevõte võtab endale tolli ees vastutuse tolliterminali ja/või tollilao pidajana. 

Tolliagenditeenused

Euroopa Liidu liikmesmaade vahelises (sise)kaubanduses ei rakendata ekspordi- ja impordi tollimakse. Kuna tegemist on liitu kuuluvate riikide vahelise kaubandusega, ei räägita ka ekspordist ja impordist, vaid liikmesriikide tootmis- ja kaubandusettevõtete vahelisest sisekaubandusest. Ekspordi ja impordi tollitariifid kehtivad kaupade väljaveol muudesse maadesse, ehk kolmandatesse riikidesse ja kaupade sisseveol EL liikmesriiki liitu mittekuuluvatest riikidest. Ka sel juhul rakendavad kõik liikmesriigid ühtse kaubanduspoliitika raames ühesuguseid ekspordi ja impordi tollimaksu määrasid. 

Tolliagent (inglise customs agent) on kolmas osaline, kes seoses kauba riigi tolliterritooriumile või sellelt väljatoimetamisega suhtleb vahetult tolliga, korraldades tollivormistust enda nimel, kuid mõne teise isiku eest, temaga kokkuleppel. Tolliagent esitab tollile deklaratsiooni enda nimel ja vastutab kauba tollivormistuse läbiviimise ning tollivõlast tuleneva maksusumma tasumise eest vastavalt tollieeskirjadele. 

Tolliagent on füüsiline isik, kes on sooritanud tolliagendi eksami ja saanud tollilt asjakohase tunnistuse. Tolliagent tunneb asukohariigi tollindusega seotud seadusandlust ja sooritab tollieeskirjades ettenähtud toimingud kliendi eest. Kokkuleppel kliendiga võib tolliagent võtta endale kohustuse tasuda kliendi eest teatud maksud (impordi-, aktsiisi-, käibemaks jms maksud). Suurematel ekspedeerimisettevõtetel on oma tolliagenditeenistused. Enamasti hoolitseb ekspedeerija tolliagent selle eest, et tollideklaratsioonide vormistamiseks oleks kliendil olemas kõik vajalikud dokumendid. Samuti konsulteerib teenusepakkuja tolliagent klienti tolliformaalsuste ja tollitoimingute läbiviimise osas. 

Nõustamine ja konsultatsiooniteenused

On küllalt levinud, et ekspedeerimisfirma nõustab kliente ostu-müügilepingute koostamisel tarneklausli valikul, kaubasaadetiste eest tasumisel makseviiside valikul, veomarsruudi ja veovahendi või -ühiku valikul, samuti ka lähte- ja sihtkohariigi tolliprotseduuride läbiviimisel. Kliendi nõustamine tarnetingimuse valikul on ekspedeerija olulisemaid töövaldkondi. 

Veoste kindlustamise vahendamine ja reklamatsioonide menetlemine

Ekspedeerimisfirmad teevad koostööd ühe või enama kindlustusseltsiga ja on suutelised pakkuma klientidele sobivaid kindlustuslahendusi. Teenusepakkuja sõlmib kindlustusettevõttega kindlustuslepingu kliendi eest ja tema nimel, tasudes kindlustusmakse(d) ja esitades selle eest kliendile arve(d). Kõige rohkem sõlmitakse veosekindlustuslepinguid. Laoteenuste osutamisel kindlustatakse laos hoiustatavat kaupa. Kliendilt võidakse küsida teenustasu ka kindlustusalase konsultatsiooni osutamise eest. 

Ekspedeerija võib piirduda kliendile kindlustusvõimaluste pakkumisega, misjärel sõlmib klient ise kindlustuslepingu. Harvad pole ka juhused, kus ekspedeerija nõustab klienti kahjujuhtumi korral. Kui ekspedeerimise objektiks oleva kaubaga tekib veoprotsessis kahjujuhtum, võib ekspedeerija teha selle alusel reklamatsiooni kahju eest vastutavale osapoolele. Ekspedeerija võib esindada sel juhul klienti kindlustus- ja veofirmas, olemata ise osaline kahjujuhtumi tekkimises või veoprotsessis. 

Reklamatsiooni koostamisele peab eelnema kahjujuhtumi asjaolude selgitamine ja tekkinud kahju võimalikult täpne ja põhjendatud tuvastamine. Peab arvestama, et kliendi esitatav nõue kahjustatud või hävinenud kauba müügi brutotulu (müügikate) ei kuulu hüvitamisele. Vaatamata sellele, et ekspedeerija ise pole osalenud kahju tekitamises, vastutab ta kliendi ees kahju korvamise eest. Kahju korvamiseks sõlmivad ekspedeerimisfirmad kindlustusandjaga pikaajalised koostöölepingud. 

Maksete jälgimine

Kliendiga võidakse leppida kokku, et ekspedeerija ei anna saajale kaupa üle enne, kui kliendi lepingupartner on täitnud kõik ostu-müügilepinguga sätestatud maksekohustused. Kui ekspedeerija kliendiks on kauba ostja, võib see paluda ekspedeerijal jälgida, et kaup saadetaks teele kohe pärast makse laekumist. Kui kliendiks on kauba müüja, võidakse leppida kokku, et ekspedeerija lähetab kauba sihtpunkti kohe pärast selle eest tasumist. Niisamuti võidakse leppida kliendiga kokku, et ekspedeerija ei anna kaubasaadetist asukohamaal saajale enne üle, kui omatakse infot, et kõik ostutehinguga kaasnevad maksud on tasutud, või saavad õigeaegselt tasutud. 

Akreditiivi kasutamisel hoolitseb müüja ekspedeerimisfirma selle eest, et kõik kohustused on müüja poolt täidetud ja nõutavad dokumendid on esitatud. Sellega tagatakse, et ekspedeerija kliendile tasub ostja pank müüdud kauba eest kokkulepitud ajal. Kui ekspedeerija kliendiks on ostja, võib see paluda teenusepakkujal hoolitseda selle eest, et pärast maksete sooritamist saabub kaup ostja valdusse. 

Ekspedeerimisfirma võib kokkuleppel kliendiga võtta endale kohustuse tasuda kaubasaadetise omanikule selle sihtkohta jõudmisel (COD ja CAD tingimused), arveldades hiljem oma kliendiga. 

Statistika- ja aruandlusteenused

Kliendi kaupade liikumist kajastavast statistikaaruandlusest on saanud oluline osa klientidele osutatavast terviklikust logistikateenuste paketist. Teenusepakkuja omab informatsiooni kliendi kaubasaadetiste liikumisest riikide vahel, nende kaaludest ja ruumaladest, kaubaartiklite tollikoodidest, pakenditest ja pakendiliikidest ning muust informatsioonist, mis on vajalik EL sisekaubanduse statistikaaruannete (Intrastat aruanne) koostamiseks ja pakendiaruandluseks. Kuna praktiliselt kogu aruandluse tarvis vajalik informatsioon on ekspedeerijal olemas, on tal head eeldused koostada aruanded minimaalse ajakuluga ja esitada need vastavatele riigiametitele õigeaegselt. 

Kaupa ja saadetisi puudutav statistika ning aruandlus moodustavad olulise osa ekspedeerija pakutavast terviklikust teenindusest. Ekspedeerija käsutuses on kaupade käsitsemist, marsruutimist, vedamist ja tollimist puudutav informatsioon. Ekspedeerimisfirma on sageli kliendi jaoks ainus ettevõte, kelle käsutuses on oluline info ostude, vedude maksete teostamise ja maksude tasumise kohta. Ta võib anda kliendi materjalivoogudega seotud informatsiooni kokkulepitud osades ja kujul kliendi käsutusse. 

Saadud informatsiooni alusel võib klient teha oma toimingute arendamiseks mitmesuguseid analüüse. Eesti Statistikaamet kogub igakuiselt informatsiooni EL-i sisekaubanduse kohta. Lähtudes sellest, et kõik vajalikud andmed on ekspedeerimisettevõtte käsutuses, volitavad nende kliendid koostama ja esitama oma ekspedeerijat vastavaid andmeid enda nimel. 

Tagastuslogistika

Tagastuslogistikateenustest on kujunemas ekspedeerimisfirmade uus, arenev ja tervikliku logistilise teenindamise seisukohalt oluline valdkond. Tegeldakse nii müügikampaaniate tagastuste, vigaste ja kahjustatud toodetega, taara ja pakendite tagasiveo ja ladustamise, sorteerimise kui ka taaskasutusega. Levinud tegevusvaldkond on kaubaaluste liikumise haldamine, kogumine ja tagasivedu kauba saajate juurest. Lisaks võidakse hallata mitmesuguse taara liikumist ja arvestust. Pakendid ja pakkematerjalid võib ekspedeerija kokku koguda, tagastada ja taaskasutada kliendiga kokkulepitud viisil. 

Riiklike maksude vahendamine

On tavaline, et ekspedeerimisettevõte vahendab kliendi maksude tasumist. Tavaliselt on nendeks maksudeks käibemaks, aktsiisimaks ja impordi- või ekspordimaks. Selleks sõlmitakse kliendiga leping (krediidileping) ja tasutakse maksuametile kliendi nimel kindlaks tähtajaks nõutavad maksud. Kliendilt võidakse nõuda vastavad summad enne või pärast maksude riigile tasumist. Säärase maksude vahendamisega võtab ekspedeerimisettevõte endale teatud finantsriskid. Maksete haldamise ja võetud riskide eest esitatakse klientidele arveid haldus- ja riskitasuna nn maksuteenuse osutamise eest. 

Koostööpartneri esindamine

Ekspedeerimisfirma esindab vedajaid, kelle teenust ta kliendi saadetise transportimisel kasutab. Nendeks võivad olla autotranspordiettevõtted, lennukompaniid, reederid ja raudteeoperaatorid, kes teostavad ühekordseid vedusid või on tegevad regulaar- ja liinivedudel. Ta võib esindada ka teist ekspedeerimisettevõtet, kellelt ta veoteenust ostab. Seejuures võib esindatav firma tegutseda tuhandete kilomeetrite kaugusel, teisel kontinendil. Ekspedeerija võib hallata kaubavoogusid, mis ei saabu riiki, kus ekspedeerija tegutseb. Ta võib tegutseda välismaal paikneva kliendi volitusega, võib juhendada koostööpartnereid ning maksta kliendi eest veotasusid ja teatud makse. 

Kolmandate riikide vaheline kaubavedu

Kaubavedu telliv klient võib asuda Eestis, kuid ostu-müügilepingujärgne kaubasaadetis võib liikuda veoahelas ühest riigist teise, ilma Eestisse sisenemata. Ekspedeerija kliendiks võib olla nii ostja kui müüja. Samuti võib klient olla korraga mõlemas rollis. Teenusepakkuja korraldab kõik taolise veoga seotud toimingud vastavalt kliendilt saadud juhistele. Taolisel juhul tasub ekspedeerimisfirma enamasti kliendi eest kõik veotasud, nende juurde kuuluvad lisatasud ning maksud ja kasseerib need hiljem sisse kliendilt. Tegemist oleks justnagu virtuaalse veoga, mille puhul ekspedeerija registreerib ja salvestab kõik kaubasaadetise liikumisega seotud andmed ja edastab need hiljem oma kliendile. 

Tegutsemine võrgustikus

Ekspedeerimisfirmad tegutsesid veel eelmise sajandi lõpukümnenditel suhteliselt lokaalselt. Seoses globaliseerumise, kaupade müügiga kaugetel turgudel ning materjali- ja komponendihangetega madala kulutasemega maadest on ekspedeerijad hakanud korraldama üha enam mandritevahelisi vedusid. Tegutsemaks edukalt kaugel asuvates riikides vajavad ekspedeerimisettevõtted partnerite ja agentide üleilmset võrgustikku. Eri riikides tegutsevatest ekspedeerimisfirmadest on moodustunud ketid või koostöövõrgustikud. Suuremad ettevõtted on rajanud kaugetes riikides oma filiaale või on sõlminud koostöölepingud eri mandritel ja riikides paiknevate ettevõtetega. 

Sedamööda, kuidas klientide tegevus on muutunud globaalseks, on suurenenud vajadus laiendada ekspedeerijate koostöövõrgustikke. Ekspedeerijad on võrgustunud, liitudes ekspedeerimisfirmadest moodustatud koostöövõrgustikega. Nad on sõlminud koostöölepinguid eri kontinentidel ja eri riikides paiknevate partneritega või on avanud vajaduse korral nendes maades oma kontoreid. See on teinud võimalikuks ekspedeerijate tegutsemispiirkonna laienemise. Kliendile tähendab see veo- ja muude logistikateenuste kättesaadavust kõikjal maailmas. Võrgustumisega on loodud ühesugused või sarnased tegutsemismudelid, kindlad kommunikatsiooniviisid ja sarnased tegutsemisrutiinid. Võrgustumise abil võtavad ekspedeerimisfirmad kasutusele ühesugused tegutsemispõhimõtted ja –mudelid. Ekspedeerimise infosüsteeme on omavahel liidestatud ja hakatud kasutama üht ekspedeerimistarkvara. Samuti võidakse pakkuda klientidele kasu kohalike olude tundmisest, mille abil muudetakse võimalikuks klientide tegutsemine maailma eri osades. 

Informatsiooni haldamine 

Ekspedeerimisettevõtted haldavad tohutus koguses informatsiooni eri valdkondades. Öeldakse isegi, et ekspedeerija kõige suurem vara on informatsioon. Ettevõtte infosüsteem sisaldab teavet koostööpartnerite, veomarsruutide, sõidugraafikute, veotariifide, pakkumuste, veolepingute, vedajate ja teiste ekspedeerijate kontaktisikute jms kohta. Ekspedeerimistarkvarades on talletatud klientide andmed, esitatud pakkumused, nende poolt tellitud ja teostatud veod, peale- ja mahalaadimisajad, veotasud, esinenud probleemid jms. 

Üleilmselt tegutsevad firmade tütarettevõtted asukohariikides kasutavad omavahelises suhtluses integreeritud ekspedeerimistarkvara, mis võimaldab neil saadetiste süsteemisisesel liikumisel jälgida kaubasaadetiste liikumist tarneahelas ning hoida saatjad ja saajad sellega kursis. Ekspedeerija infosüsteem võib olla liidestatud suurte klientide infosüsteemiga, mis aitab jälgida tarneid alates tootmisest kuni maaletooja või isegi viimase edasimüüjani. Tarneahela liikmed võivad kasutada tarneahela hälvete tuvastamise süsteeme, mis edastavad kõrvalekallete esinemisel vastavat teavet kõigile tarneahela osapooltele. 

Ekspedeerijad kui maksete vahendajad ja garanteerijad

Juhul, kui, tegemist on esimeste ostupartiidega ja ostu-müügitehingu osapooltel pole jõudnud välja kujuneda usalduslikku ärisuhet ning tellimuse täitmiseks ja kaubasaadetise tarnimiseks kulub mitu kalendrikuud, tarnija asub teisel kontinendil ja samas küsib ta kliendilt kauba eest ettemaksu, võib ostja olla raskustes. Enamasti pole võimalik siduda oma käibevahendeid enne kauba saabumist ja müügi alustamist sedavõrd pikaks ajaks. Eriti pingeliseks võib kujuneda ostja rahavoo juhtimine juhul, kui taolisi tarnijaid on ettevõttel kümneid. Siinkohal võib olla abi kolmanda osapoole logistikapartnerist – ekspedeerimisfirmast, kes garanteerib, et müüja poolt ostjale esitatav arve saab tasutud. 

Dokumendimaksed (inglise documentary payments) dokumendiinkasso ja akreditiivimaksete näol võimaldavad maandada müüja finantsriske oluliselt rohkem kui tavamaksed avatud arve makseviisi (maksekorraldus arve tasumise päeval) kohaselt. Dokumendimaksed toovad ekspedeerijatele või teistele veokorraldajatele ja läbiviijatele kaasa täiendavad nõudmised veoste üleandmisel või veoks vastuvõtmisel/üleandmisel ja dokumentide vormistamisel ning kontrollimisel. 

Ekspedeerijad ja vedajad võivad pakkuda müüjatest klientidele (eksportijaile) lunatasu (inglise cash on delivery; collect on delivery; COD) lisateenust, mille puhul tasub kauba saaja kauba eest teenusepakkujale, see omakorda tasub kauba eest saatjale. Teenusepakkuja lisab saajale esitatavale kaubaarvele ka teenustasu osutatud finantsvahendusteenuse eest. Teenusepakkuja võtab endale kohustuse veenduda enne kauba üleandmist, et kauba eest on müüjale tasutud ka ostja maksekorralduse kontrollimisega. Lunamaksega viiakse müüja riskid (ostja poolt kauba eest tasumata jätmine) miinimumini.

Vaata ka
Ekspedeerimisleping
Ekspedeerija dokumendid

Viited

Kategooria:Logistika